江行雜書
作者：戴表元
朝代：宋

paragraphs: 荒城日暮秋江長，䆉䅉野熟秋風香。
青天茫茫不知處，扁舟卧入菰蒲鄉。
波深浪靜魚鴨樂，遥林墮影同飛揚。
平生見畫無此本，便欲默寫懸高堂。
須臾雷雨漲深墨，漁戶悉閉收牛羊。
篙人軟語似憐我，拗蓬蓋頭編蒿牀。
此時殘怒尚什七，瀟灑幸爲清蚊蝱。
無人靜覺物性出，蚯蚓草蟲歌晚凉。
銅山乳竇青最遠，羞縮不似來時妝。
但餘田鳥如匹練，雙雙飛點暗烟黄。
山川一日幾變態，人事百年安可常。
停舟起問魚酒戶，此地幾年成戰場。
虹梁羽化新起廢，白骨無數埋前岡。
惆悵令人百憂起，飲客正酣歌發狂。
坐中悲樂誰竟是，歸來玉兔摇滄浪。